Osaka kasvoi voimakkaasti talouskeskuksena ja kauppakaupunkina ensimmäisen maailmansodan myötä, ja kaupunki päätti neljä linjaa käsittävän metroverkon rakentamisesta jo vuonna 1925. Sen ensimmäinen osuus, 3,1 kilometriä pitkä Midōsuji-linja, avattiin liikenteelle toukokuussa 1933. Osakan metrosta tuli maan ensimmäinen julkisen palvelun metro. Sen laajentamista jatkettiin toden teolla kuitenkin vasta toisen maailmansodan jälkeen. Osakan maailmannäyttelyn aikaan vuonna 1970 verkosto oli jo yli 64 kilometrin pituinen ja se käsitti kuusi linjaa.